Sama si, a još te volim / D. i E.
Sama si, a još te volim / D. i E. treća je singl ploča sarajevskog kantautora Mahira Paloša. Objavili su ga 1974. u zajedničkoj produkciji Radiotelevizija Sarajevo i nekadašnja izdavačka kuċa Jugoton iz Zagreba. Na A-strani singl ploče je pjesma "Sama si, a još te volim" čija je prva javna izvedba bila iste godine na festivalu Vaš šlager sezone. Muziku, tekst i aranžman napisao je Đorđe Novković. Pjevanje Mahira Paloša pratio je Revijski orkestar Radiotelevizije Sarajevo pod dirigentskom palicom Esada Arnautalića. Ova ljubavna pjesma započinje melodijskim uvodom na klaviru uz pratnju violina za kojima slijedi kvalitetno pjevanje Mahira Paloša uz lirsko sviranje oboe. Prvi stih se ponavlja, pri čemu se Paloševom pjevanju pridružuju bubnjevi, dok melodijsku pratnju od oboe preuzima violina. Ovo nas uvodi u vrhunac pjesme u refrenu uz snažno Paloševo pjevanje kao i pjevanje pratećih pjevača za kojima slijedi solo na trubi i violinama. Na B-strani singl ploče je pjesma pod nazivom "D. i E." za koju je muziku i tekst napisao Džemal Salković, a aranžman Julio Marić, koji je ujedno dirigirao Revijskim orkestrom Radiotelevizije Sarajevo. Ova ljubavna pjesma je po ritmu i sjetnom muzičkom ugođaju slična naslovnoj pjesmi. Prva njena javna izvedba bila je na Festivalu Opatija 1974. Obje pjesme komponirane su u stilu šlagera pogodnom za izvedbe na festivalima ove vrste muzike. Ova singl ploča na kojoj je Mahir Paloš dao kvalitetne pjevačke izvedbe predstavlja nastavak serije dobrih pjesama u njegovoj dotadašnjoj karijeri i jedan je od mnogobrojnih značajnih događaja na sarajevskoj muzičkoj sceni iz prve polovine 1970-ih. Dizajn i fotografiju za omot uradio je Dragan S. Stefanović, a producent je bio Milan Stupar.